На основу члана 2. став 2. Закона о издавању доплатне поштанске марке („Службени гласник РС”, број 61/05) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС и 72/12),

Влада доноси

У Р Е Д Б У

О ИЗДАВАЊУ ДОПЛАТНЕ ПОШТАНСКЕ МАРКЕ

„СВЕТСКО ПРВЕНСТВО У РВАЊУ ЗА КАДЕТЕ СРБИЈА 2013”

Члан 1.

На поштанске пошиљке у унутрашњем поштанском саобраћају, осим на пошиљке новина и часописа, плаћа се доплатна поштанска марка „Светско првенство у рвању за кадете Србија 2013” од 20. до 26. маја 2013. године.

Марка из става 1. овог члана издаје се у тиражу од 750.000 комада, у апоену у висини од 10 динара.

Члан 2.

Средства од продате доплатне поштанске марке из члана 1. ове уредбе, ЈП ПТТ саобраћаја „Србија” уплаћује дневно на рачун прописан за уплату средстава остварених продајом доплатне поштанске марке „Светско првенство у рвању за кадете Србија 2013”.

Средства из става 1. овог члана намењују се Рвачком савезу Србије, Београд, ул. Кнеза Михајла 7/2, а користиће се према програму који доноси корисник тих средстава, на који сагласност даје Влада.

Члан 3.

Начин издавања доплатне поштанске марке регулише се уговором између корисника доплатне поштанске марке и предузећа које обавља послове продаје доплатне поштанске марке у складу са законом.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, априла 2013. године

В Л А Д А

|  |
| --- |
|  |
| ПРЕДСЕДНИК |
| Ивица Дачић |

О Б Р А З Л О Ж Е Њ Е

1. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 2. став 2. Закона о издавању доплатне поштанске марке („Службени гласник РС”, број 61/05), којим је прописано да ближу намену, корисника, начин издавања, тираж, висину апоена и временски период издавања доплатне марке утврђује Влада.

II. РАЗЛОЗИ ЗА ДОНОШЕЊЕ УРЕДБЕ

Министарства омладине и спорта покренуло је иницијативу на предлог Рвачког савеза Србије, да се у 2013. години издаје доплатна поштанска марка „Светско првенство у рвању за кадете Србија 2013”, у циљу обезбеђења средстава за акцију од ширег друштвеног значаја, односно за припрему и организацију Светског првенства у рвању за кадете у Републици Србији у августу 2013. године.

Рвачки савез Србије је по спровођењу неопходне процедуре за подношење кандидатуре за организовање великог спортског такмичења, од Светске рвачке федерације (FILA), на годишњем Конгресу ове федерације, добио организацију Светског првенства у рвању за кадете у 2013. години у олимпијским дисциплинама, и то: грчко-римски стил и слободан стил за жене и мушкарце.

Извршни одбор Рвачког савеза Србије је након тога, донео одлуку да технички организатор Светског првенства у рвању за кадете у Републици Србији буде Рвачки клуб „Пролетер“ из Зрењанина, и да се првенство одржи у Зрењанину од 20. до 25. августа 2013. године. До сада је учешће пријавило око 150 земаља са преко 1.000 учесника. У организацију овог првенства биће укључени сви ресурси и комплетна инфраструктура са којом Рвачки савез Србије располаже.

Основни циљеви рада Рвачког савеза Србије су: развој, омасовљење и подизање квалитета рвачког спорта, пропагирање, медијска заступљеност и афирмација рвачког спорта, развијање аматерског рада у рвачким организацијама, стварање услова за постизање врхунских резултата, подстицање и унапређење стручно-педагошког и научно-истраживачког рада у области овог спорта, допринос јачању међународног угледа наше земље и спорта, планирање и организовање припрема рвачке репрезентације Србије, нормативно уређење питања у области овог спорта и друго.

У организовању великих спортских такмичења Рвачки савез Србије има драгоцена искуства с обзиром да је током периода од 2002. до 2012. године успешно организовао преко 10 великих такмичења као што су европска првенства за кадете, сениоре или ветеране, и неколико предолимпијских турнира.

Рвачки савез Србије је члан Олимпијског комитета Србије, Спортског савеза Србије, Европске рвачке Федерације (CELA) и Светске рвачке Федерације.

Са 18 освојених медаља на олимпијским играма рвање је најтрофејнији српски олимпијски спорт. Најзначајнија имена и великани рвачког спорта су Бранислав Симић, Момир Петковић, Сретен Дамјановић, Ивица Фргић, Јожеф Тертељи, Рефик Мемишевић и Боривој Вуков, а у новије време, освајачи медаља на светским и европским првенствима су Давор Штефанек, Кристијан Фрис, Радомир Петковић, Александар Максимовић, Милош Спаић и други. На Олимпијади 2008. године у Пекингу рвачи су били једини представници борилачких спортова из Републике Србије.

Организовање овог првенства, поред могућности да наши такмичари постигну нове успехе и освоје медаље, представља још једну прилику за промоцију наше земље као доброг домаћина и потврду успешног организатора великих такмичења, као и за боље упознавање иностраних посетилаца и гледалаца првенства са културним, историјским, туристичким, привредним и другим вредностима које поседујемо.

У ситуацији постојања економске кризе постоје тешкоће у обезбеђењу средства за организовање наведеног првенства с обзиром да је дошло до смањења дотације као и повлачења спонзора из области спорта. Отуда се, ради обезбеђења једног дела неопходних финансијских средстава за организацију Светског првенства у рвању за кадете у 2013. години и за припрему државне репрезентације у рвању, предлаже издавање доплатне поштанске марке „Светско првенство у рвању за кадете Србија 2013”. Ова доплатна поштанска марка би се издавала у периоду од 20. до 26. маја 2013. године, у тиражу од 750.000 комада, у вредности од 10 динара по комаду, чиме би при продаји укупног тиража било могуће да се оствари бруто приход од 7.500.000 динара.

На Програм коришћења средстава који доноси корисник средстава, сагласност даје Влада.

III. РЕШЕЊА КОЈА СЕ ПРЕДЛАЖУ УРЕДБОМ

У члану 1. Уредбе предвиђа се да се плаћа доплатна поштанска марка „Светско првенство у рвању за кадете Србија 2013” у периоду од 20. до 26. маја 2013. године, и то у тиражу од 750.000 комада, у апоену у висини од 45% од износа номиналне вредности поштанске марке за писма тежине до 20 грама (која износи 22 динара), односно 10 динара.

У члану 2. Уредбе предвиђено је да средства од продате доплатне поштанске марке, ЈП ПТТ саобраћаја „Србија” уплаћује дневно на рачун прописан за уплату средстава остварених продајом доплатне поштанске марке „Светско првенство у рвању за кадете Србија 2013”. Корисник средстава од продате доплатне поштанске марке је Рвачки савез Србије, Београд, ул. Кнеза Михајла 7/2.

Остварена средства по основу продате доплатне поштанске марке користиће се према програму који доноси корисник тих средстава, на који сагласност даје Влада.

У члану 3. Уредбе предвиђено је да се начин издавања доплатне поштанске марке регулише уговором између корисника доплатне поштанске марке и предузећа које обавља послове продаје доплатне поштанске марке у складу са законом.

У члану 4. Уредбе предвиђено је да ова уредба ступа на снагу наредног дана од дана објављивања у „Службеном гласнику Републике Србије”.

IV. РАЗЛОЗИ ЗА СТУПАЊЕ НА СНАГУ УРЕДБЕ У РОКУ КРАЋЕМ ОД ОСАМ ДАНА

Предлаже се да ова уредба ступи на снагу у року краћем од осам дана, с обзиром да је неопходно да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавање исте отпочне у року предвиђеном овом уредбом.

V. СРЕДСТВА ПОТРЕБНА ЗА СПРОВОЂЕЊЕ УРЕДБЕ

Средства потребна за спровођење ове уредбе обезбеђују се из прихода остварених продајом доплатне поштанске марке.